KOMISIJOS REGLAMENTAS (ES) 2022/1324

2022 m. liepos 28 d.

kuriuo dėl didžiausios leidžiamosios benzovindiflupiro, boskalido, fenazakvino, p-fluazifopo, flupiradifurono, fluksapiroksado, fosetilo-Al, izofetamido, metaflumizono, piraklostrobino, spirotetramato, tiabendazolo ir metiltolklofoso liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,

kadangi:

(1) 2021 m. gruodžio 14 d. Maisto kodekso komisija patvirtino naujas kodekso didžiausios leidžiamosios acetochloro, afidopiropeno, benzovindiflupiro, bifentrino, boskalido, buprofezino, karbendazimo, chlorantraniliprolo, ciklaniliprolo, cipermetrinų (įskaitant alfa ir zeta cipermetriną), dikambos, fenazakvino, flonikamido, p-fluazifopo, fluensulfono, flupiradifurono, fluksapiroksado, fosetilo-Al, glifosato, izofetamido, metilkrezoksimo, mandestrobino, mezotriono, metaflumizono, metkonazolo, metopreno, pendimetalino, pentiopirado, pikoksistrobino, propikonazolo, pidiflumetofeno, piraklostrobino, piriofenono, piriproksifeno, spirotetramato, tebukonazolo, tiabendazolo, metiltolklofoso ir tolfenpirado liekanų koncentracijos vertes (CXL) (2);

(2) šių medžiagų didžiausia leidžiamoji liekanų koncentracija (toliau – DLK) nustatyta Reglamento (EB) Nr. 396/2005 II, III ir V prieduose, išskyrus afidopiropeną, fluensulfoną, pidiflumetofeną ir tolfenpiradą, kurių konkreti DLK nebuvo nustatyta ir šios medžiagos nebuvo įtrauktos į Reglamento (EB) Nr. 396/2005 IV priedą, todėl taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(3) pagal Europos Parlamento ir Tarybos reglamento (EB) Nr. 178/2002 (3) 5 straipsnio 3 dalį, jei yra arba netrukus bus parengti tarptautiniai standartai, į juos atsižvelgiama rengiant arba derinant maisto produktus reglamentuojančius teisės aktus, nebent minėti standartai arba tam tikros jų dalys būtų neveiksminga arba netinkama priemonė maisto produktus reglamentuojančiuose teisės aktuose numatytiems teisėtiems tikslams įgyvendinti arba esama mokslinio pagrindimo į juos neatsižvelgti, arba jie lemtų tokį apsaugos lygį, kuris skirtųsi nuo Sąjungoje tinkamu laikomo lygio. Be to, pagal to reglamento 13 straipsnio e punktą Sąjunga turi užtikrinti tarptautinių techninių standartų ir maisto produktus reglamentuojančių teisės aktų nuoseklumą, kartu užtikrindama, kad Sąjungoje nustatytas aukštas apsaugos lygis nesumažėtų;

(4) Sąjunga Pesticidų liekanų kodekso komitetui išreiškė abejones (4) (5) dėl CXL verčių, pasiūlytų šiems pesticidų ir produktų deriniams: acetochloras (visi produktai), afidopiropenas (visi produktai), bifentrinas (visi produktai), boskalidas (sėklavaisių pogrupis), buprofezinas (visi produktai), karbendazimas (visi produktai), ciklaniliprolas (visi produktai), cipermetrinas (įskaitant alfa ir zeta cipermetriną) (visi produktai), dikamba (visi produktai), flonikamidas (visi produktai), p-fluazifopas (šeivamedžio uogos, braškės), fluensulfonas (visi produktai), fosetilas-Al (kavos pupelės), glifosatas (visi produktai), mandestrobinas (rapsų sėklos), metaflumizonas (vynuogės), metkonazolas (visi produktai), metoprenas (visi produktai), pentiopiradas (visi produktai), pikoksistrobinas (visi produktai), propikonazolas (visi produktai), pidiflumetofenas (visi produktai), tebukonazolas (visi produktai), metiltolklofosas (bulvės) ir tolfenpiradas (visi produktai);

(5) be to, Europos maisto saugos tarnyba (toliau – Tarnyba) nustatė, kad su valgomaisiais batatais gali būti suvartota ūmaus poveikio tiabendazolo dozė (6). Todėl atitinkama CXL nebus įtraukta į Reglamentą (EB) Nr. 396/2005 kaip DLK;

(6) CXL vertės, dėl kurių Sąjunga Pesticidų liekanų kodekso komitetui neišreiškė abejonės ir dėl kurių Tarnyba neišreiškė susirūpinimo dėl galimos ūmaus poveikio dozės, susijusios su tam tikromis benzovindiflupiro, boskalido, fenazakvino, p-fluazifopo, flupiradifurono, fluksapiroksado, fosetilo-Al, izofetamido, metaflumizono, piraklostrobino, spirotetramato, tiabendazolo ir metiltolklofoso CXL, yra saugios Sąjungos vartotojams (7). Todėl šios CXL vertės turėtų būti įtrauktos į Reglamentą (EB) Nr. 396/2005 kaip DLK vertės, nebent jos yra susijusios su to reglamento I priede nenurodytais produktais arba yra mažesnės už dabartines DLK vertes. Todėl chlorantraniliprolo, metilkrezoksimo, mezotriono, pendimetalino, piriofenono, piriproksifeno ir tebukonazolo DLK neturėtų būti keičiama;

(7) remiantis Tarnybos moksline ataskaita ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(8) todėl Reglamentas (EB) Nr. 396/2005 turėtų būti atitinkamai iš dalies pakeistas;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. liepos 28 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf

Jungtinė FAO ir PSO maisto standartų programa, Maisto kodekso komisija. III priedėlis. 44-oji sesija. Virtualus posėdis, 2021 m. lapkričio 8–15 d., 17–18 d. ir gruodžio 14 d.

(3) 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

(4) Europos Sąjungos pastabos dėl Kodekso CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(5) Report of the 52nd session of the Codex Committee on Pesticide Residues REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(6) Scientific support for preparing an ES position for the 52nd Session of the Codex Committee on Pesticide Residues (CCPR). EFSA Journal 2021;19(8):6766.

(7) Scientific support for preparing an ES position for the 52nd Session of the Codex Committee on Pesticide Residues (CCPR). EFSA Journal 2021;19(8):6766.